Wir, Maximilian, von gots gnaden Romischer kunig, zu allennzeitn̄ merer des reichs, ertz hertzog zu Òsterreich, hertzog zu Burgundi, zu Brabant
und zu Gheldern ꝫcꝭ, grave zu Flanndern und zu Tirol ꝫcꝭ, bekennen und tuͦn kund offentlich mit dem brief ✳ allen den, ✳ die in sehen ✳ oder hòrn lesen, wann wir von angebornˀ
guͦte alzeit geneigt sein̄, ✳ all und yeglich unser und des heiligen reichs undertanen und getrewn ✳ und sunderlich closter und geistlich personen, ✳ die der wellt uppikeit zerugk
geslagen haben ✳ und dem almechtigen got, unsˀm schoppher, steticlich tag und nacht dienen und fuͦr uns bitten, ✳ fuͦr annder bey irn gnaden, ✳ freyheitn̄, rechten und guten
gewonheitn̄ zubehalten, ✳ und wir aber von wegen der ersamen, geistlichen, unsˀn andèchtigen, ✳ der ebbtesin und convent ✳ unsers closters Kunigsfelden, Constenntzˀ bistumbs,
diemuͦticlich angeruͦft und gebeten worden sein̄, ✳ daz wir in und demselben irm gotshaws ✳ all und yeglich ir gnad, freyheit, recht, brief, privilegia, hanndtvesten und
gerechtikeit, ✳ so sy von unsern vorfarn am reich, Ròmischen keysern und kunigen, ✳ auch unsˀn vordˀn, hertzogen zu Osterreich ꝫcˀ, auch anndˀn fursten und herrn redlich
erworben haben ✳ und in geben sind, und dartzuͦ ir allt guͦt gewonheit und loblich herkomen, ✳ die sy redlich herbracht und gebraucht haben, zu confirmiern, zuvernewen
und zubestetten gnediclich geruͦchten, ✳ haben wir angesehen solh zimlich und diemuͦtig bete, ✳ auch den embsigen gotsdinst, ✳ der in dem genanten gotshaws steticlich und
tèglich volbracht wirdet, und besunder, daz dasselb closter unser und des haws Osterreich stifftung und begrebnus ist, ✳ dadurch wir derselben ebtesin und convent zu sundrˀ
und gnediger fuͦrdrung ✳ mer dann andˀn clostern geneigt sein̄, ✳ und haben darumb mit wolbedachtigem muͦte, guͦtem rate und rechter wissen ✳ der vorgenantn̄
ebtesin und convent ✳ und dem bemelten chloster Kunigsfelden ✳ all und yeglich ir gnad, freyheit, recht, brief, privilegia, hanndtvesten und gerechtikeit, die sy von unsˀn
vorfaren am reich, Ròmischen keysern und kunigen, ✳ auch unsˀn vordern, hertzogen zu Òsterreich, ✳ oder andern fuͦrsten und herrn redlich erworben haben ✳ und in gegebn̄
sind, ✳ und dartzù ir allt guͦt gewonheit und loblich herkomen, ✳ die sy redlich herbracht und gebraucht haben, ✳ als Ròmischer kunig ✳ gnediclich vernewet, confirmiert
und bestètt, ✳ vernewen, confirmiern und bestètten ✳ in die auch also von Ròmischer kunigklicher macht volkomenheit wissenntlich in krafft diss briefs ✳ und meinen,
setzn̄ und wellen, ✳ daz sy nuͦ hinfuͦr ✳ all und yede ✳ in allen und yeden irn puncten, ✳ stucken, artikeln, ✳ clausen, meynungen ✳ und begreiffungen ✳ krefftig und mechtig sein
und der gebrauchen und geniessen ✳ sollen und mogen, von allermeniclich ungehindert, zu geleicher weis, als ob die ✳ alle und yede von wort zu wort ✳ in disem unsˀm
brief begriffen und geschriben stuͦnden. ✳ wir haben auch von sundˀn unsˀn kunigklichen gnaden ✳ dieselb ebtesin und convent, ✳ auch das benant closter und ir nachkomen ✳ mit allen und jeden iren dorffern, hofen, lewtn̄, guͦtˀn, gerichten, holtzern, velden und zugehòrungen, wo die gelegen ✳ oder wie die genannt sein̄, ✳ die sy yetz
haben und besitzn ✳ und hernach redlich gewinnen muͦgen, ✳ in unser und des heiligen reichs besunder gnad, schuͦtz und schierm genomen und emphanngen,
nemen und emphahen sy darin von Ròmischer kunigklicher macht volkomenheit ✳ wissentlich in krafft diss briefs ✳ und gebieten darumb allen und yeglichen
fùrsten, geistlichen und weltlichen, ✳ graven, frein herrn, rittern, knechten, haubtleuͦtn̄, ambtleuͦtn̄, vogten, phlegern, verwesern, burgermeistˀn, ✳ richtern, rètn, burgˀn
und gemeinden ✳ und suͦnst allen anndern unsern und des reichs undertanen und getrewn, ✳ in was wirden, states oder wesens die sein̄, ✳ von egemelter Ròmischer kuͦnigklichˀ
macht ernstlich und vesticlich mit disem brief, ✳ daz sy die obgenanten èbtesin und convent, ✳ auch das benannt closter Kunigsfelden ✳ bey den vorgemelten iren gnaden, ✳ freyheiten, ✳ briefen, privilegien, ✳ gerechtikeiten, ✳ alltem herkomen, ✳ guͦten gewonheiten ✳ und diser unsˀr kunigklichen ✳ confirmacion und bestèttung, ✳ auch unsˀm schutz und scherm
beruͦblich beleiben, ✳ sy der gebrauchen, nuͦtzen und geniessen lassen, ✳ auch dabey von unsˀn und des heyligen reichs wegen getreulich hanndthaben, schutzen und schermen
bey unsˀn und des heiligen reichs hulden und swèrn ungnaden zuvermeiden, ✳ auch bey den penen in denselben irn briefen ✳ und privilegien begriffen ✳ und dartzù viertzig markh
lotigs goldes, ✳ die ain yeder, der geverlich dawider tète, ✳ halb in unser und des reichs camer ✳ und den anndern halben teil ✳ der vorgenanten èbtesin und convent, ✳ auch dem benantn̄
closter unabloslich zubezalln verfalln sein sol. mit urkund des briefs, besigelt mit unsˀm kunigklichen anhanngundem insigl, ✳ geben in unsrˀ stat Anndtwerpp, an sannd
Leonharts tag, nach Cristi gebùrde im viertzehenhundert und sybenundachzigisten, unsers reichs im anndern jare. ✳
ad mandatum dn̄i
regis in ꝯs₎ō